Peder Sass (S), 2003-05-15:
Jeg håber stadig væk, at det lykkes for nogle at komme hjem
og få varme hveder i aften, men vi synes, det er så vigtig en sag, og derfor har vi ønsket at bruge den tid, der nu skal til.
Jeg skal starte min ordførertale med i den her sammenhæng at sige, at i går udkom den såkaldte Pixi-bog om den samlede evaluering af IPIP, Idrætspolitisk Idéprogram, et program, som kulturministeren i sin iver for at spare, nedlagde, inden forsøgsperioden var overstået, for at spare 15 mio. kr., og i øvrigt inden en lang række af projekterne egentlig var færdige, sådan at man kunne foretage en fornuftig evaluering.
Erfaringerne fra IPIP viste som nævnt i bemærkningerne, at de lokale led fik inspiration til fornyelse fra en central indsats, at de lokale ildsjæle er en uundværlig del af fundamentet for udviklingsarbejdet i Danmark, at nytænkning bliver stimuleret af lokale succeser, ved at en central indsats synliggør disse resultater, samt at faglig bistand - vel at mærke lønnet - var en garant for kvaliteten i en fornyelsesproces.
Der er ingen, der i dag er i tvivl om, at IPIP har medvirket til en gunstig påvirkning og udvikling inden for det idrætssvage område og over for særlige målgrupper.
Lad mig nævne nogle enkelte projekter, som IPIP har medvirket til: I Greve gennemførte man et projekt kaldet Herkulessport.
Målgruppen var at udvikle et idrætstilbud til overvægtige børn, der senere skulle integreres i det øvrige idrætsliv.
12 af dem er foreløbig sprunget videre fra projektet og deltager nu i de almindelige foreningsaktiviteter, og det var jo netop målet både med dette og med langt de fleste af de andre projekter, der har været kørt.
Parallelt med dette forløb er børnene og deres forældre blevet undervist i en bedre levevis, og hvordan man rent praktisk kan komme til at leve sundere med sund mad.
Et andet eksempel er motion på recept, hvor en patient hos en læge får henvisning til en fysioterapeut, og i fællesskab udarbejder de et træningsprogram over 3 måneder, hvorefter resultatet bliver vurderet.
Det kostede 308.000 kr., DGI's andel var 123.000 kr., og IPIP's var 185.000 kr.
Godt eksempel på et fælles projekt, hvor foreningsverdenen og IPIP i fællesskab udviklede et koncept, som er en succes.
I Århus blev 607.000 kr. af IPIP's midler brugt til ca. 900 børn i SFO-ordningen, så de kunne prøve atletik, tennis volleyball, rulleskøjter, hockey, svømning osv.
Samtidig blev SFO-pædagogerne opkvalificeret til at stå for at videreudvikle idrætsaktiviteterne i SFO-ordningerne.
Målet var - og det er vigtigt at gentage - at motivere børnene til at blive foreningsaktive for selv efterfølgende at begynde at dyrke aktiviteterne i en forening.
Kommunen støttede i øvrigt det projekt med 800.000 kr.
Det var tre eksempler på, hvordan der lokalt bakkes op om økonomisk støtte med midler, hvor IPIP har været igangsætteren og motivationen til, at man kunne blive bevidst om betydningen af at dyrke idræt og efterfølgende, at det blev forankret i foreningsverdenen. Som det gentagne gange i løbet af dagen er blevet sagt, sker halvdelen af den samlede idrætsaktivitet i dag uden for foreningsverdenen, så der er brug for, at der gøres noget ved denne gruppe.
Set i et sundhedsperspektiv anser jeg det for vigtigt, at der er en øget fokusering på, at de grupper, som ikke normalt er aktive, kommer i gang.
er en forudsætning for et godt liv.
En række velfærdssygdomme kan undgås, hvis danskerne får rørt sig noget mere.
Jeg tror, at den forebyggende indsats over for idrætssvage grupper kan medvirke til, at der på sundhedsbudgetterne i kommuner, amter og staten kan spares flere hundrede millioner kroner om året, og så har jeg måske ikke engang taget munden fuld.
I en sådan sammenhæng er en bevilling på 20 mio. kr. fra Kulturministeriets tips- og lottomidler til en idrætspolitisk udviklingspulje jo et lille beløb.
I sin formandsberetning på det netop overståede årsmøde i DIF, Danmarks Idrætsforbund, sagde Kaj Holm: »Desværre er knap halvdelen af den voksne befolkning fortsat ikke idrætsaktiv.
Det har aldrig været vores mål i Socialdemokratiet at gøre de danske idrætsforeninger medlemsløse.
Tværtimod tror jeg på, at hvis et menneske, det være sig barn eller voksen, oplever en glæde ved at udøve en idrætsaktivitet, så vil det på et eller andet tidspunkt få lyst til at dyrke en sport i et fællesskab sammen med andre, og det er her, foreningerne og klubberne skal stå parat med deres tilbud.
Men det er også vigtigt, at foreningen hele tiden udvikler og fornyr sig og kommer med nye tilbud, og med lidt hjælp kan idrætsforeningerne blive endnu bedre, hvilket da også kommer til udtryk i flere af idrætsorganisationernes egne udsagn.
Vi har set det, og jeg har også citeret, at ledere i organisationerne har peget på nødvendigheden af, at man må forny sig på de her områder, hvis man skal kunne tiltrække medlemmerne.
Så til nogle af de udsagn, der er kommet fra de andre politiske ordførere.
Vi har jo gentagne gange understreget, og det er så også blevet bekræftet af hr. Leif Mikkelsen, betydningen af den ansvarlighed og den aktivitet, der finder sted i foreningsverdenen, som er så vigtig.
Foreningsverdenen har også erkendt, at det er nødvendigt med satsningsområder for at få endnu flere til at dyrke idræt og motion og gerne og helst inden for idrætsverdenen.
Det har IPIP bl.a. været med til at belyse, og det har man også taget bestik af i foreningsverdenen, i kraft af at man netop som fokuspunkter har taget nogle af de udviklingsområder, som IPIP har været med til at analysere.
Jeg er glad for at høre, at hr. Leif Mikkelsen også fremhæver vigtigheden af, at der er en dialog mellem politikere og organisationer for at styrke folkesundheden i Danmark.
Det er næsten et citat, som jeg kan tage fra dengang vi for 1 år siden egentlig havde en diskussion om dette område.
Dengang det blev lukket ned, talte vi også netop om vigtigheden og betydningen af dialogen.
Jeg vil sige, at den gentager vi gerne, for det lader til, at det virker, når man her har debatten i Folketinget.
Så bliver det, der bliver sagt herfra om nødvendigheden af, at man laver satsningsområder, også i de fleste tilfælde modtaget positivt i idrætsverdenen, sådan at man laver satsninger på området.
Som sagt er det glædeligt at konstatere, at hr. Leif Mikkelsen er bevidst om, at organisationerne er forpligtet til at søge nye veje for at få flere ind i organisationerne, en forpligtelse, som må følge med, at man får et trecifret millionbeløb stillet til rådighed. Til fru Louise Frevert: Tak for de mange rosende ord.
Tankerne om de alternative finansieringsformer vil vi selvfølgelig godt gå ind i en dialog om, for vi er ikke fastlåste i den situation, at de 20 mio. kr. skal tages derfra.
Vi er også åbne over for, at der er andre steder, hvor man kan finde finansieringer, hvis man går ind og vil kigge på de samme mål, som vi har prøvet på at opstille, og som jeg har hørt der var positivitet over for.
Vi imødeser en fortløbende dialog om, hvordan vi næste gang, når det her forslag bliver omtalt herfra, kan vende det og måske få en idé om, hvordan vi kan komme videre.
Til fru Nina Berrig fra Det Konservative Folkeparti, ja, så må det konstateres, at der er nok så forskellige opfattelser af, hvad der er en succes, men jeg skal prøve på at få rapporten frem, så fru Nina Berrig kan komme til at læse alle de positive citater, der egentlig er, og hvor idrætsverdenens folk også har givet udtryk for positivitet.
Så det er forkert at sige, at det ikke er nogen succes.
Til hr. Mogens Nørgård Pedersen fra Kristeligt Folkeparti må jeg sige, at jeg alligevel håber, når også hr. Mogens Nørgård Pedersen får lejlighed til at læse evalueringsrapporterne, at det kan lykkes efterfølgende at få en positiv dialog, når vi næste gang kommer på banen med forslaget.